


NACRT ZA JAVNO SAVJETOVANJE I PRETHODNU SUGLASNOST


NACRT PRIJEDLOGA ODLUKE O IZMJENAMA I DOPUNAMA STATUTA DJEČJEG VRTIĆA GRLICA, BILJE


Na temelju članka 54. stavka 1. Zakona o ustanovama (»Narodne novine«, br. 76/93., 29/97., 47/99., 35/08., 127/19., 151/22. i 46/24.) i članka 41. Zakona o predškolskom odgoju i obrazovanju (»Narodne novine«, br. 10/97., 107/07., 94/13., 98/19., 57/22., 101/23., 145/23., 145/24., 146/25. i 22/26.) Upravno vijeće Dječjeg vrtića Grlica, Bilje, uz prethodnu suglasnost Osnivača – Općine Bilje, KLASA: ______, URBROJ: _____ od ________ i nakon provedenog savjetovanja sa zainteresiranom javnošću, na sjednici održanoj __________ 2026. godine, donosi:

ODLUKU
o izmjenama i dopunama Statuta Dječjeg vrtića Grlica 


Članak 1.
U cijelom tekstu Statuta riječi „podružnica” zamjenjuju se riječima „područni objekt” u odgovarajućem padežu i broju.


Članak 2.
U cijelom tekstu Statuta novčani iznosi iskazuju se isključivo u eurima te se označavaju riječju „euro“ odnosno oznakom „EUR“.


Članak 3.
U cijelom tekstu Statuta riječ »kurikulum« u svim padežima zamjenjuje se riječju »kurikul« u odgovarajućem padežu.

Članak 4.
U članku 7. iza stavka 5. dodaje se stavak 6. koji glasi:
„(6) Vrtić u poslovanju može koristiti elektroničke isprave, elektronički potpis, elektronički pečat i druga sredstva elektroničkog poslovanja, u skladu sa zakonom i drugim propisima.“


Članak 5.
U članku 18. stavku 3. Statuta riječi „iznos nadoknade za usluge Vrtića” zamjenjuju se riječima „iznos sudjelovanja roditelja u cijeni programa”.


Članak 6.
U članku 53. stavak 4. mijenja se i glasi:
„(4) Poziv za sjednicu s prijedlogom dnevnog reda i materijalima dostavlja se članovima Upravnog vijeća u pravilu najmanje tri dana prije održavanja sjednice, osim u hitnim slučajevima.“


Članak 7.
U članku 54. stavku 4. riječi: „članku 3.“ zamjenjuju se riječima: „stavku 3.“.


Članak 8.
Članak 92. Statuta mijenja se i glasi:
(1) Uz prijavu na natječaj kandidatkinja za ravnateljicu dužna je priložiti dokaze o ispunjavanju uvjeta propisanih zakonom i ovim Statutom, i to: dokaz o stručnoj spremi, dokaz o položenom stručnom ispitu ili oslobođenju od obveze polaganja stručnog ispita te dokaz o radnom iskustvu.
(2) Kandidatkinja je dužna dostaviti dokaze i dati suglasnosti potrebne za utvrđivanje nepostojanja zapreka za rad u vrtiću propisanih člankom 25. Zakona o predškolskom odgoju i obrazovanju.


Članak 9.
U članku 99. stavak 1. Statuta mijenja se i glasi:
„(1) Stručno tijelo u Vrtiću je odgojiteljsko vijeće. Odgojiteljsko vijeće čine odgojiteljice, stručne suradnice, zdravstvene voditeljice koje ostvaruju program predškolskog odgoja i obrazovanja u Vrtiću te ravnateljica.“


Članak 10.
Članak 103. Statuta mijenja se i glasi:
„Radnice Vrtića su odgojiteljice, stručne suradnice, zdravstvene voditeljice, pomoćnice za djecu s teškoćama u razvoju, komunikacijske posrednice te druge stručne, administrativne, tehničke i pomoćne radnice.“


Članak 11.
Članak 104. Statuta mijenja se i glasi:
„(1) Poslove odgojiteljice, stručne suradnice, zdravstvene voditeljice te druge poslove u odgojno-obrazovnom radu s djecom može obavljati osoba koja ispunjava uvjete propisane Zakonom o predškolskom odgoju i obrazovanju i drugim propisima.
(2) Poslove pomoćnice za djecu s teškoćama u razvoju i komunikacijske posrednice može obavljati osoba koja ispunjava uvjete propisane zakonom i drugim propisima.
(3) Druge stručne, administrativno-tehničke i pomoćne poslove mogu obavljati osobe koje ispunjavaju uvjete utvrđene pravilnikom kojim se uređuje unutarnje ustrojstvo i način rada Vrtića.
(4) Iznimke od uvjeta za obavljanje poslova u odgojno-obrazovnom radu primjenjuju se u slučajevima i pod uvjetima propisanim zakonom.“


Članak 12.
U članku 105. stavak 3. Statuta briše se.
Iza članka 105. dodaje se novi članak 105.a koji glasi:
„(Obveza prijave sumnje na ugrožavanje prava djeteta)
Odgojiteljice, stručne suradnice i zdravstvene voditeljice dužne su, u skladu sa zakonom i drugim propisima, bez odgode prijaviti nadležnim tijelima svaku sumnju na povredu prava djeteta, zanemarivanje, zlostavljanje, nasilje ili drugo ugrožavanje dobrobiti djeteta za koje saznaju u obavljanju svojih poslova.“


Članak 13.
U članku 108. stavak 1. Statuta mijenja se i glasi: 
„(1) Za obavljanje djelatnosti Vrtić osigurava sredstva od osnivača, iz državnog proračuna Republike Hrvatske, uključujući sredstva ostvarena sukladno posebnom propisu o mjerilima i kriterijima za ostvarivanje prava na sredstva za fiskalnu održivost dječjih vrtića, od roditelja odnosno korisnika usluga, od prodaje roba i usluga, donacija, iz fondova Europske unije te iz drugih zakonom dopuštenih izvora.“


Članak 14.
U članku 112. točka 5. Statuta mijenja se i glasi: 
„osobni podaci djece upisane u Vrtić te podaci koji se odnose na njihov zdravstveni status, razvoj, obiteljske prilike i drugi osobni podaci zaštićeni posebnim propisima.“


Članak 15.
Članak 116. Statuta mijenja se i glasi:
„(1) Vrtić prikuplja i obrađuje osobne podatke u skladu s Općom uredbom o zaštiti podataka (EU) 2016/679 i zakonom kojim se uređuje provedba te Uredbe.
(2) Osobni podaci prikupljaju se u zakonite, određene i izričite svrhe te se ne obrađuju na način koji nije u skladu s tim svrhama.
(3) Vrtić osigurava odgovarajuće tehničke i organizacijske mjere zaštite osobnih podataka.“


Članak 16.
Članak 117. Statuta mijenja se i glasi:
„(1) Osobni podaci obrađuju se samo kada za njih postoji pravna osnova propisana Općom uredbom o zaštiti podataka i drugim važećim propisima.
(2) Osobni podaci djece obrađuju se uz primjenu posebnih mjera zaštite propisanih zakonom.
(3) Osobne podatke mogu prikupljati i obrađivati samo ovlaštene osobe zaposlene u Vrtiću u okviru svojih poslova.
(4) Vrtić može pojedine poslove obrade osobnih podataka povjeriti izvršiteljima obrade u skladu s propisima.“


Članak 17.
Članak 118. Statuta mijenja se i glasi:
„Posebne kategorije osobnih podataka mogu se obrađivati samo pod uvjetima i na način propisan Općom uredbom o zaštiti podataka, Zakonom o provedbi Opće uredbe o zaštiti podataka i drugim važećim propisima.“


Članak 18.
Članak 119. Statuta mijenja se i glasi:
„(1) Vrtić imenuje službenika za zaštitu podataka u skladu s Općom uredbom o zaštiti podataka (EU) 2016/679, Zakonom o provedbi Opće uredbe o zaštiti podataka i drugim važećim propisima.
(2) Prava, obveze i položaj službenika za zaštitu podataka uređuju se sukladno propisima iz stavka 1. ovoga članka.“


Članak 19.
U članku 121. stavak 2. Statuta mijenja se i glasi:
„(2) Kada je zahtjev iz stavka 1. ovoga članka podnesen usmeno ili telefonom, o tome se sastavlja službena bilješka. Zahtjev se može podnijeti i elektroničkim putem u skladu s propisima kojima se uređuje pravo na pristup informacijama.“


Članak 20.
Članak 133. stavak 1. Statuta mijenja se i glasi:
„(1) Pojedinačne akte kojima se odlučuje o pravima i obvezama djece, roditelja, radnika i drugih osoba donose ravnateljica, upravno vijeće i ovlaštene osobe zaposlene u Vrtiću, u skladu s ovlastima propisanim zakonom i općim aktima Vrtića.“


Članak 21.
Ostale odredbe Statuta ostaju neizmijenjene i na snazi.




ZAVRŠNE ODREDBE

Članak 22.

Ovlašćuje se Upravno vijeće Dječjeg vrtića Grlica za utvrđivanje pročišćenog teksta Statuta Dječjeg vrtića Grlica.


Članak 23.

Ova Odluka o izmjenama i dopunama Statuta Dječjeg vrtića Grlica stupa na snagu danom objave na oglasnoj ploči Dječjeg vrtića Grlica, a objavljena je na oglasnoj ploči dana _________.


Predsjednica Upravnog vijeća
Gordana Kuna Zoro

KLASA: _______________ 
URBROJ: _______________ 

U Bilju, __________ 2026. godine



Nacrt pripremila:
Ravnateljica
Ivana Bošnjaković, prof.



(Napomena: Ovo je Nacrt dokumenta koji se upućuje na javno savjetovanje i prethodnu suglasnost Osnivača te nije pravno obvezujući do konačnog donošenja na sjednici Upravnog vijeća.)



